CELEX: 32021R1873
Language: bg
Date: 2021-10-20 00:00:00
Title: Регламент (ЕС) 2021/1873 на Европейския парламент и на Съвета от 20 октомври 2021 година за удължаване на срока на правната закрила на Общността на сортовете растения за сортовете от вида Asparagus officinalis L. и от групите видове цветни луковици, дървесни дребни плодове и дървесни декоративни растения

26.10.2021   
               
               
                  BG
               
               
                  Официален вестник на Европейския съюз
               
               
                  L 378/1
               
            
         РЕГЛАМЕНТ (ЕС) 2021/1873 НА ЕВРОПЕЙСКИЯ ПАРЛАМЕНТ И НА СЪВЕТА
         от 20 октомври 2021 година
         за удължаване на срока на правната закрила на Общността на сортовете растения за сортовете от вида Asparagus officinalis L. и от групите видове цветни луковици, дървесни дребни плодове и дървесни декоративни растения
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 118, първа алинея от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     Техническите трудности при развъждането, дължащи се на сложния генетичен произход или на бавното или технически сложно размножаване на вида Asparagus officinalis L. и на групите видове цветни луковици, дървесни дребни плодове и дървесни декоративни растения, трябва да бъдат преодолявани посредством инвестиции в научноизследователска и развойна дейност. След като бъде предоставена правна закрила на сортовете растения за посочените видове и посочените групи видове, са необходими години, за да се размножат растенията и да се изгради запас, който е достатъчно голям, за да генерира разумен доход. Следователно времето, през което титулярът на закрилата на сортовете растения може да генерира доход въз основа на посочената закрила, е ограничено. С цел насърчаване на инвестициите в научноизследователска и развойна дейност за посочените видове и посочените групи видове, е необходимо да се удължи срокът на правната закрила на сортовете растения и да се стимулират развъдните дейности с оглед на разработването на нови сортове, за да се отговори на нуждите на земеделските стопани и потребителите, както и за да се преодолеят последиците от изменението на климата. За да се прояви рентабилността на инвестициите във връзка с тези видове, се изисква повече време отколкото за преобладаващото мнозинство други видове, като например земеделските култури, които често имат по-кратък жизнен цикъл и по-широк и разнороден кръг потребители.
                  
               
                     (2)
                  
                  
                     Въвеждането на пазара и навлизането на пазара на нов сорт от видовете Asparagus officinalis L. и групите видове цветни луковици, дървесни дребни плодове и дървесни декоративни растения изискват повече време отколкото при други видове, за да стане рентабилен този нов сорт, тъй като опитът показва, че такива нови сортове разкриват търговската си стойност едва в дългосрочен план. Поради тези причини справедливо възстановяване на инвестициите в научноизследователска и развойна дейност е възможно едва на значително по-късен етап от закрилата на посочените видове и посочените групи видове в сравнение с други видове.
                  
               
                     (3)
                  
                  
                     С Регламент (ЕО) № 2100/94 на Съвета (3) се създава система за правна закрила на Общността на сортовете растения в качеството ѝ на единствена и изключителна форма на защита на правата на индустриалната собственост върху сортовете растения в Общността. В съответствие с член 19, параграф 1 от посочения регламент срокът на правната закрила на Общността на сортовете растения е до края на двайсет и петата календарна година или, за сортовете лози и дървета, до края на тридесетата календарна година след годината на предоставяне на закрилата.
                  
               
                     (4)
                  
                  
                     С оглед на създаването на правна среда, благоприятстваща справедливо възстановяване на вложените средства, е целесъобразно да се удължи с още пет години срокът на правната закрила на Общността на сортовете растения за сортовете от вида Asparagus officinalis L. и от групите видове цветни луковици, дървесни дребни плодове и дървесни декоративни растения. Това удължаване следва да се прилага за закрилата, предоставена преди, към или след датата на влизане в сила на настоящия регламент.
                  
               
                     (5)
                  
                  
                     Поради съображения за последователност това удължаване следва да се прилага за всички видове правна закрила на Общността на сортовете растения за сортовете от вида Asparagus officinalis L. и от групите видове цветни луковици, дървесни дребни плодове и дървесни декоративни растения.
                  
               
                     (6)
                  
                  
                     Срокът на удължаването следва да бъде намален, ако националните права на собственост за тези сортове са били в сила в дадена държава членка преди предоставянето на правна закрила на Общността на сортовете растения и съответно вече са позволили на растениевъдите да оползотворят своите сортове,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Удължаване на срока на правната закрила на Общността на сортовете растения
            
               1.   Срокът на правната закрила на Общността на сортовете растения, предвиден в член 19, параграф 1 от Регламент (ЕО) № 2100/94, за сортовете от вида Asparagus officinalis L. и от групите видове цветни луковици, дървесни дребни плодове и дървесни декоративни растения, се удължава с пет години.
            
            
               2.   Параграф 1 от настоящия член не засяга член 116, параграф 4, четвърто тире от Регламент (ЕО) № 2100/94.
            
         
         
            Член 2
            Намаляване на удължаването
            За сортове растения, за които преди предоставянето на правна закрила на Общността е бил предоставен един вид или няколко вида национална правна закрила на сортовете растения, но за които не се прилага член 116, параграф 4, четвърто тире от Регламент (ЕО) № 2100/94, удължаването на срока, посочено в член 1 от настоящия регламент, се намалява с най-дългия период в пълни календарни години, през който по отношение на същия сорт е бил в сила един вид или няколко вида национална правна закрила на сортовете растения в държава членка преди предоставянето на правната закрила на Общността на сортовете растения.
         
         
            Член 3
            Влизане в сила
            Настоящият регламент влиза в сила на двадесетия ден след публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Страсбург на 20 октомври 2021 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               A. LOGAR
            
         
         
            (1)  ОВ C 220, 9.6.2021 г., стр. 86.
         
            (2)  Позиция на Европейския парламент от 14 септември 2021 г. (все още непубликувана в Официален вестник) и Решение на Съвета от 5 октомври 2021 г.
         
            (3)  Регламент (ЕО) № 2100/94 на Съвета от 27 юли 1994 г. относно правната закрила на Общността на сортовете растения (ОВ L 227, 1.9.1994 г., стр. 1).